Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Здружение на граѓани Центар за граѓански комуникации ЦГК - Скопје, поднесена преку Герман Филков, претседател на ЦГК, против Решението на Општина Аеродром, по предметот Барање за пристап до информации од јавен карактер, на 04.07.2023 година, го донесе следното

**Р Е Ш Е Н И Е**

1. Жалбата изјавена од Здружение на граѓани Центар за граѓански комуникации ЦГК - Скопје, поднесена преку Герман Филков, претседател на ЦГК, против Решението на Општина Аеродром бр.30-3428/4 од 22.05.2023 година, заведена во Агенцијата под бр.08-253 на 15.06.2023 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.30-3428/4 од 22.05.2023 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Како што е наведено во Жалбата Здружението на граѓани Центар за граѓански комуникации ЦГК - Скопје на 04.05.2023 година поднело Барање за пристап до информации од јавен карактер до Општина Аеродром, со кое побарало по е-маил да му се достави електронски запис од следната информација:

„1. Листа на сите објекти и активности кои биле планирани, а не се реализирале од буџетската ставка 482 (други градежни објекти) од Буџетот на вашата општина за 2022 година, со опис на локацијата и планирана вредност на одделните објекти и активности. Под планирани објекти и активности од буџетската ставка 482 се мисли на планирани согласно првично донесениот буџет на вашата општина за 2022 година.“

Постапувајќи по ова Барање, Имателот на информации на 22.05.2023 година по електронски пат му доставува: Решение бр.30-3428/4 од 22.05.2023 година со кое Барањето на Барателот се уважува; Известување бр.30-3428/2 од 10.05.2023 година насловено до Службеното лице кај Имателот и Одговор на барање бр.30-3428/3 од 19.05.2023 година. Во Решението е наведено дека: „..службените лица се обратија до Одделението за комунални работи и заштита на животната средина и до Сектор за образование, спорт, култура и социјална заштита, чии одговори под број 30-3428/2 од 10.5.2023 и 30-3428/3 од 19.5.2023 г. ви ги доставуваме во прилог“.

Барателот на информации на 23.05.2023 година до Имателот на информации доставил емаил во кој е наведено дека: „Ве известуваме дека не го добивме одговорот на барањето ..Имено, во одговорот добиен од вас се дадени податоци само од Секторот за образование, спорт, култура и заштита за 2022 година во вкупна вредност од 4.140.000,00 денари. Во гласникот на Општина Аеродром ја немате објавено листата на сите планирани објекти и активности кои не биле реализирани...бараме да ни доставите целосна листа на сите планирани објекти и активности кои не биле реализирани...“

Имателот на информации на 26.05.2023 година до Барателот доставил емаил во кој наведува дека: „Во прилог е дополнитениот одговор што го добивме од Секторот за финансиски прашања.“ Во прилог го достави Одговорот насловен до службеното лице, со кој го известува Барателот за планираните средства за 2022 година на ниво на ставка 482 и за реализирани средства за 2022 година на ниво на ставка, со вкупни суми.

На 29.05.2023 година Барателот на информации до Имателот на информации доставил емаил во кој е наведено дека: „Согласно податоците објавени на веб-страницата на Општина Аеродром со првично усвоениот Буџет на општината за 2022 година буџетската ставка 482 е вкупно планирана во износ од 165.389.000,00 денари. Согласно доставеното барање за слободен пристап до информации од јавен карактер бараме да ни доставите целосна листа на сите планирани објекти и активности **кои не биле реализирани** (како резултат на направените ребаланси и отсуство на реализација) од буџетска ставка 482 со опис на локацијата и планираната вредност на одделените објекти и активности од сите одделенија/сектори, односно разликата/остатокот од првично усвоениот Буџет на општината за 2022 година буџетската ставка 482 во износ од 165.389.000,00 денари и реализираните средства за 2022 година во вкупна вредност од 112.447.716,00 денари. Вашиот целосен одговор го очекуваме најдоцна до среда (31.05.2023 година) на имаил....“

На 14.06.2023 година Имателот на информации до Барателот доставил емаил во кој е наведено дека: „Во прилог е дополнувањето 1 и 2 на вашето барање информација од јавен карактер. Се надеваме дека сте задоволни со нашиот одговор.“

Незадоволен од горенаведените одговори, Барателот на информации во законски предвидениот рок на 15.06.2023 година поднесе Жалба до Агенцијата, заведена во архивата на Агенцијата под бр.08-253. Во Жалбата е наведено дека: „Со овој одговор имателот на информацијата не одговорил по барањето на барателот. Имено, имателот на информацијата не ги доставил бараните документи: Листа на сите објекти и активности кои биле планирани, а не се реализирале од буџетската ставка 482 ...“. Во прилог ја достави како доказ електронската комуникација со службеното лице кај Имателот на информации.

Агенцијата со електронски допис бр.08-253 од 16.06.2023 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации по електронски пат до Агенцијата на 16.06.2023 година достави Одговор на Жалба бр.30-3428/4 од 16.06.2023 година, заведен во Агенцијата под бр.08-253, со кој ја известува Агенцијата дека навремено било постапено по предметното Барање за пристап до информации од јавен карактер. Во прилог на Одговорот го достави Решението бр.30-3428/4 од 22.05.2023 година со кое Барањето на Барателот се уважува, Известување бр.30-3428/2 од 10.05.2023 година и сите списи во врска со предметот. Во Известувањето е наведено дека: „..Ви доставувам листа на објектите и активностите што биле планирани, а не се реализирале од буџетската ставка 482 од првично донесениот Буџет на Секторот за образование, спорт, култура и заштита за 2022 година: 1. Средства за надзор за поставување лифт за деца...2. Средства за изведба и надзор на партерно уредување .....“

На 04.07.2023 година Барателот на информации до Агенцијата достави емаил, во кој наведува дека: „Ве известуваме дека остануваме при Жалбата против одговор добиен од имателот на информации Општина Аеродром од причина што не го добивме одговорот на барањето...Одговорот кој го добивме не е целосен.“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер.

Агенцијата утврди дека Имателот на информации иако постапил согласно член 20 став 1 од Законот за слободен пристап до информации од јавен карактер со тоа што донел Решение со кое Барањето на барателот се уважува, на Барателот не му ги доставил во прилог сите бараните информации на начин и во форма наведени во Барањето, односно му доставил одговор за планирани, а не реализирани средства во 2022 година од Секторот за образование, спорт, култура и заштита, додека од други сектори од Општината не доставил одговори, поради што е поништено оспореното Решение.

Агенцијата му укажува на Имателот на информации, дека согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“, а согласно член 10 став 1 алинеја 1, 12 и 13 од истиот Закон, е должен да ја информира јавноста со објавување на податоци од негова надлежност....годишен Буџет и завршна сметка, годишни финансиски планови по квартали и програми за реализација на буџетот.

Во Правилникот за класификација на расходите донесен од Министерството за финансии бр.07-20647/1 од 09.06.2009 година во Класа 4-расходи, во делот 48 – Капитални расходи, под точка 482 – Други градежни објекти е предвидено што опфаќа ставката 482, меѓудругите се следните активности: Подготвување проекти вклучувајќи дизајн на улици, патишта и автопати; Изградба на улици, патишта и автопати; Изградба на мостови; Подготвување проекти, вклучувајќи дизајн на пречистителни станици и колектори; Купување на средства за телекомуникација; Подготовување проекти вклучувајќи дизајн на капацитети во енергетиката, и др.

Во конкретниот случај, Имателот на информации е должен одново да го разгледа Барањето и да донесе Решение со кое ќе го уважи Барањето и на барателот ќе му достави одговор на Барањето во целост, **на начин и во форма наведени во Барањето**.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,** **Пламенка Бојчева**